JKN พุ่งแรงเกือบ 10% โบรกฯแนะ “ซื้อ” ชูเป้า 13.20 บ. คาดกำไร Q2/61 โตเด่น
JKN พุ่งแรงเกือบ 10% โบรกฯแนะ "ซื้อ" ชูเป้า 13.20 บ. คาดกำไร Q2/61 โตเด่น โดย ณ เวลา 15.19 น. อยู่ที่ 10.80 บาท บวก 0.95 บาท หรือ 9.64% สูงสุดที่ 10.90 บาท ต่ำสุดที่ 9.85 บาท ด้วยมูลค่าซื้อขาย 81.31 ล้านบาท
12 มิ.ย. 2561

ผู้สื่อข่าวรายงานว่า บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 15.19 น. อยู่ที่ 10.80 บาท บวก 0.95 บาท หรือ 9.64% สูงสุดที่ 10.90 บาท ต่ำสุดที่ 9.85 บาท ด้วยมูลค่าซื้อขาย 81.31 ล้านบาท

ด้าน บล.เออีซี ระบุในบทวิเคราะห์ (12 มิ.ย.) แนะนำ “ซื้อ” ราคาเป้าหมาย 13.20 บาท/หุ้น โดยจากการประชุมนักวิเคราะห์วานนี้เราสรุปประเด็นสำคัญจากผู้บริหารของ JKN  ได้โดยผู้บริหารยังคงเป้าเติบโตของรายได้ปี 2561 ที่ 20% จากปีก่อน หนุนด้วยยอดขายลิขสิทธิ์ Content ซีรี่ย์เอเชียที่เติบโตขึ้นมาก จากความต้องการ Content สำเร็จรูปของผู้ประกอบการดิจิตอลทีวีในไทยที่สูงขึ้น ทำให้บริษัทสามารถปิดสัญญาซื้อขายได้อย่างต่อเนื่อง บวกกับยังทยอยรับรู้รายได้ Backlog ที่มีอยู่ 320 ล้านบาท ณ สิ้นช่วงไตรมาส 1/61
อีกทั้ง ตั้งเป้า International Sales ปีนี้ที่ 200 ล้านบาท หลังเตรียมเซ็นสัญญาขายลิขสิทธิ์ซีรี่ย์อินเดียให้กับเจ้าของช่องทีวีใน CLMV 3 เรื่องในช่วงไตรมาส 2/61 และตั้งแต่ช่วงไตรมาส 3/61 คาดเริ่มรับรู้รายได้จากการเป็นตัวแทนจำหน่ายลิขสิทธิ์ละครช่อง 3 ในฐานะ Sole Distributor (ยกเว้นบางประเทศที่ BEC ทำการตลาดไว้แล้ว เช่น จีน มาเก๊า ฮ่องกง เวียดนาม และกัมพูชา)
สำหรับปัญหาคอขวดในขั้นตอนแปลและพากย์เสียง Content ปัจจุบันได้รับการแก้ไขแล้ว โดย JKN เริ่มทยอยเพิ่มห้องสตูดิโอเพื่อเพิ่มศักยภาพในการ Localized Content ให้ดีขึ้น (เดิมสามารถพากย์แปล Content ได้ปีละ 4,000-5,000 ชม.ต่อปี เพิ่มขึ้นเป็น 7,000-8,000 ชม.ต่อปี) ช่วยรองรับคำสั่งซื้อ Content จากลูกค้าที่เพิ่มขึ้นมากและทำให้การส่งมอบลิขสิทธิ์ทำได้เร็วขึ้น
พร้อมทั้งส่วนลูกหนี้ค้างชำระ 6-12 เดือนที่เพิ่มขึ้นจากเพียง 30 ล้านบาทในช่วงไตรมาส 4/60 เป็น 218 ล้านบาทในช่วงไตรมาส 1/61 ล่าสุดบริษัทได้รับชำระเงินแล้วบางส่วนและคาดจะไม่จำเป็นต้องตั้งสำรองหนี้สงสัยจะสูญในช่วงไตรมาส 2/61 ตามที่ตลาดกังวล
โดยยังค่อนข้างมองบวกต่อทิศทางผลดำเนินงานของ JKN โดยคาดช่วงไตรมาส 2/61 กำไรสุทธิยังสามารถเติบโตได้ทั้งจากปีก่อนและไตรมาสก่อนจากการทยอยส่งมอบ Content ซีรี่ย์เอเชียให้กับลูกค้าที่มีจำนวนเพิ่มขึ้นจากปีก่อนมาก สอดคล้องกับทิศทางการฟื้นตัวของเม็ดเงินในอุตสาหกรรมดิจิตอลทีวีที่ดีขึ้น
อีกทั้งคาด Content สำเร็จรูปของ JKN จะได้รับความนิยมเพิ่มขึ้นอย่างต่อเนื่อง จากจุดเด่นด้านความสามารถในการดึงดูดคนดูในต่างจังหวัดที่ดี และมีต้นทุนต่อตอนต่ำกว่าการผลิตรายการเองค่อนข้างมาก ทำให้เรายังคาดปี 2561 JKN จะมีกำไรสุทธิ 284 ล้านบาท โต 51.5% จากปีก่อน ตามประมาณการเดิม
อย่างไรก็ตาม ชอบธุรกิจของ JKN จากแนวโน้มการเติบโตที่สดใส และความเสี่ยงที่จะต้องมีค่าใช้จ่ายก้อนใหญ่เพื่อตั้งสำรองหนี้สงสัยจะสูญของคู่ค้าที่ลดลงไปมาก อีกทั้งราคาหุ้นปัจจุบันมี Upside 34% จากมูลค่าพื้นฐานเดิมปี 2561 ที่ 13.20 บาท (วิธี DCF ภายใต้สมมติฐานให้ผู้ถือ Warrant ใช้สิทธิ 108 ล้านหุ้นในปี 2562) ทำให้คงคำแนะนำ “ซื้อ”